**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2021-04-02 Nr. TAR-36

 Posėdžio data 2021-03-30. Pradžia 13.00 val. (nuotoliniu būdu)

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Artūras Razbadauskas, Arvydas Cesiulis, Jurijus Šeršniovas, Vaida Raugelė, Alina Velykienė, Antanas Kontautas.

 Savivaldybės administracijos darbuotojai: Socialinio būsto skyriaus vedėja L. Murauskienė, Sveikatos apsaugos skyriaus vedėja R. Perminienė, Socialinės paramos skyriaus vedėja A. Liesytė.

 Kviestieji asmenys: VŠĮ „Klaipėdos butai“ vadovas P. Lengvinas, VŠĮ Respublikinės Klaipėdos ligoninės psichiatrijos filialo atstovas G. Zaturskis.

 DARBOTVARKĖ (patvirtinta už-5):

 1. Informacija dėl Klaipėdos ligoninės psichiatrijos filialo rašto. Pranešėja A. Liesytė.

 2. Informacija apie Savivaldybės būsto nuomos mokesčio padidėjimą. Pranešėja L. Murauskienė.

 3. Žodinė informacija apie COVID-19 situaciją mieste. Pranešėja R. Perminienė.

 1. SVARSTYTA. Informacija dėl Klaipėdos ligoninės psichiatrijos filialo rašto.

 Pranešėja – A. Liesytė. Teigia, kad asmuo norintis gauti ilgalaikės socialinės globos paslaugas institucijoje atsižvelgiant į Lietuvos Respublikos Vyriausybės 2006 m. birželio 14 d. nutarimo Nr. 583 „Dėl mokėjimo už socialines paslaugas tvarkos aprašo patvirtinimo“ (toliau – Aprašas) 42 ir 43 punktus bei to Aprašo pagrindu patvirtintą Klaipėdos miesto savivaldybės tarybos 2010 m. gruodžio 23 d. sprendimo Nr. T2-353 „Dėl trumpalaikės ar ilgalaikės socialinės globos socialinių paslaugų įstaigose skyrimo, apmokėjimo ir paslaugų nutraukimo tvarkos aprašo patvirtinimo“ pakeitimą, numatoma, kad mokėjimo už ilgalaikę socialinę globą asmeniui dydis per mėnesį neturi viršyti 80 procentų asmens pajamų, tais atvejais kai asmuo pagal Lietuvos Respublikos Tikslinių kompensacijų įstatymą gauna slaugos ar priežiūros (pagalbos) išlaidų tikslinę kompensaciją, visa šios kompensacijos suma (100 procentų) ir jeigu asmuo turi turto, kurio vertė yra didesnė už jo gyvenamosios vietos savivaldybėje nustatytą turto vertės normatyvą, (1 procentas) skaičiuojant nuo turto vertės, viršijančios normatyvą.

 Dažniausiai dėl socialinės globos kreipiasi asmenys turintys artimuosius ir turto mokėjimo klausimas jiems nekelia rūpesčių, tačiau pasitaiko pavienių atvejų (2019 metais nebuvo, 2020 m. ir 2021 m. – po 1), kai asmuo neturi artimųjų ir dėl savo negalios negali atstovauti savo interesų bei neturi finansinių galimybių mokėti turto mokesčio. Kaip ir teigiama VšĮ Respublikinės Klaipėdos ligoninės psichiatrijos filialo 2021-01-27 rašte neveiksnumo nustatymo ir globėjo paskyrimo procedūra užtrunka nuo kelių mėnesių iki 1,5 metų, papildomai užtrunka gauti teismo leidimą parduoti turtą bei pats to turto pardavimas. Todėl susiduriama su neapibrėžta situacija: pirma sunku rasti globos namus, kurie sutiktų teikti socialinės globos paslaugą, antra - auga globos namams skola iki neveiksnumo nustatymo ir globėjo paskyrimo procedūros pabaigos.

 Atlikus analizę negalime pasakyti kiek konkrečiai per metus gali reikėti savivaldybės biudžeto lėšų asmens turto mokesčio padengimui iki procedūrų pabaigos. Kiekvienas asmuo turi skirtingo dydžio turtą, todėl ir paskaičiuojamas skirtingas turto mokesčio dydis.

 Pagal teisės aktus turto mokestis asmeniui yra privalomas, tačiau vadovaujantis Lietuvos Respublikos Socialinių paslaugų įstatymo 2006 m. sausio 19 d. Nr. X-493 26 straipsnio 5 punktu Savivaldybė turi teisę atleisti asmenį nuo mokėjimo už socialines paslaugas ir kitais įstatyme nenustatytas atvejais. Kaip viena iš alternatyvų galėtų būti Klaipėdos miesto savivaldybės tarybos 2010 m. gruodžio 23 d. sprendimo Nr. T2-353 „Dėl trumpalaikės ar ilgalaikės socialinės globos socialinių paslaugų įstaigose skyrimo, apmokėjimo ir paslaugų nutraukimo tvarkos aprašo patvirtinimo“ papildymas, kuris esant tokiai situacijai, leistų atleisti asmenį nuo turto mokesčio, o savivaldybė padengtų šį mokestį.

 A. Liesytė mano, kad vienas iš sprendimo būdų – palaukti atsakymo iš ministerijos (dėl turto mokesčio) arba atlikti skaičiavimus, kiek reikėtų lėšų, jei Savivaldybė padengtų mokestį. Sako, kad turto mokestį dengia Gargždų savivaldybė.

 G. Zaturskis teigia, kad ligoninė pasilieka prie savo prašymo, kad išskirtinais atvejais Klaipėdos miesto savivaldybė apmokėtų turto mokestį.

 A. Velykienė mano, kad savivalda turi rasti išeitį.

 V. Raugelė ragina pasiūlytą sprendimo būdą (Klaipėdos miesto savivaldybės tarybos 2010 m. gruodžio 23 d. sprendimo Nr. T2-353 „Dėl trumpalaikės ar ilgalaikės socialinės globos socialinių paslaugų įstaigose skyrimo, apmokėjimo ir paslaugų nutraukimo tvarkos aprašo patvirtinimo“ papildymas, kuris esant tokiai situacijai, leistų atleisti asmenį nuo turto mokesčio, o savivaldybė padengtų šį mokestį) patvirtinti ir pažiūrėti, kiek per metus bus tokių išlaidų.

 A. Velykienė mano, kad gal tikslinga išspręsti problemą pagal Gargždų pavyzdį.

 K. Bagdonas siūlo formuoti siūlymą – Savivaldybės administracijai rengti sprendimo projektą.

 A. Cesiulis sutinka, kad klausimą reikia spręsti.

 V. Raugelė pritaria pirmininkui, kad reikia rengti sprendimo projektą. Siūlo tai padaryti protokoliniu pavedimu. Mano, kad dėl subtilybių bus galima padiskutuoti, įsivertinus Gargždų praktiką.

 NUTARTA:

 1.1. Informacija išklausyta.

 1.2. Priimti protokolinį pavedimą – Savivaldybės administracijai parengti sprendimo projektą „Dėl trumpalaikės ar ilgalaikės socialinės globos socialinių paslaugų įstaigose skyrimo, apmokėjimo ir paslaugų nutraukimo tvarkos aprašo patvirtinimo“ papildymo, kuris, esant išskirtinei situacijai, leistų atleisti asmenį nuo turto mokesčio, o savivaldybė padengtų šį mokestį (pritarta bendru sutarimu už-7).

 2. SVARSTYTA. Informacija apie Savivaldybės būsto nuomos mokesčio padidėjimą.

 Pranešėja – L. Murauskienė. Informuoja, kad Būsto nuomos mokestis padidėjo pakeitus Metodikos (Vyriausybės 2019-08-28 nutarimu Nr. 884) 6 punktą dėl rinkos pataisos koeficiento. Koeficientui nėra apibrėžta maksimali riba - Savivaldybės taryba turi nustatyti tokį koeficientą, kuris užtikrintų savivaldybės būsto (ne socialinio) nuomos mokesčio dydį, lygų rinkos kainai toje savivaldybės teritorijoje. Klaipėdos miesto savivaldybės taryba nuo nutarimo įsigaliojimo datos (2019-09-01) nekeitė nustatyto rinkos pataisos koeficiento (2,5, nustatytas 2015-03-26 sprendimu Nr. T2-36). Klaipėdos miesto savivaldybės  būsto ir socialinio būsto nuomos mokesčių perskaičiavimai įvykdyti nuo 2021 m sausio 1 dienos, vadovaujantis 2020-12-23 Klaipėdos miesto Tarybos sprendimu Nr. 305 „Dėl amortizacinių atskaitymų ir rinkos koeficiento nustatymo“, Savivaldybės  būsto ir socialinio būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika.

 L. Murauskienė atkreipia dėmesį, kad informacija apie keičiamą mokestį buvo paskelbta informaciniuose pranešimuose nuomininkams, taip pat VŠĮ „Klaipėdos butai“ nuomininkams išsiuntė SMS pranešimus, paskelbta ir VšĮ „Klaipėdos butai“ internetiniame tinklalapyje.

 Perskaičiavus būsto nuomos mokestį Savivaldybės būsto nuomininkams pasiūlyta: išsipirkti butus rinkos kaina; nuomotis būstą socialinio būsto sąlygomis, jei jie yra įgiję teisę į paramą pagal Lietuvos Respublikos paramos būstui įsigyti ar išsinuomoti įstatymą; naudotis būsto nuomos kompensacija. L. Murauskienė primena, kad vykdoma intensyvi būsto naudojimo, pagal paskirtį, prevencija ir kontrolė.

 P. Lengvinas, L. Murauskienė atsako į klausimus.

 V. Raugelė mano, kad Savivaldybė gali įtvirtinti nuomos mokesčio indeksavimą kiekvienais metais, terminai, per kuriuos VŠĮ „Klaipėdos butai“ informuoja gyventojus apie mokesčių pasikeitimą - per trumpi (tai reikėtų įtvirtinti ir keisti), glumina, kad prevencija vykdoma tik sulaukus skambučių - turi būti veiksmų planas, socialinio būsto rodikliai (laukimas gauti būstą) labai ilgi - ateityje reikėtų pagvildenti priežastis.

 K. Bagdonas siūlo į sutartį įrašyti punktą, kad turtą pernuomoti (subnuomoti) draudžiama. Mano, kad verta sutartį peržiūrėti.

 P. Lengvinas pritaria, kad reikalinga prevencinė programa.

 V. Raugelė siūlo inicijuoti sutarties keitimą (tarybos sprendimo keitimą) įtraukiant punktą dėl subnuomos.

 P. Lengvinas primena, kad toks punktas sutartyje yra. Teigia, kad perskaičiuoti nuomos mokestį kiekvienais metais galima, tik reikės daugiau žmogiškųjų išteklių.

 A. Velykienė mano, kad reikia pagalvoti, kuriuos rodiklius įvertinti, kad nebūtų piktnaudžiavimo.

 K. Bagdonas sako, kad į sutartį galima įrašyti punktą apie galimas pasekmes subnuomojant būstą.

 NUTARTA:

 2.1. Informacija išklausyta.

 2.2. Įvertinti galimybę kiekvienais metais indeksuoti nuomos mokestį (kainas).

 2.3. Reglamentuoti Savivaldybės būsto ir socialinio būsto nuomos tvarkos aprašą jį papildant punktu apie gyventojų informavimą (prieš mėnesį) dėl pasikeitusių kainų.

 2.4. Parengti prevencijos planą.

 2.5. Keisti (peržiūrėti) Savivaldybės būsto ir socialinio būsto nuomos tvarkos aprašą ir įtraukti punktą dėl būsto subnuomos.

 Pritarta bendru sutarimu.

 3. SVARSTYTA. Žodinė informacija apie COVID-19 situaciją mieste.

 Pranešėja – R. Perminienė. Pateikia trumpą informaciją dėl sergamumo rodiklio (šiai dienai Lietuvos mastu), vakcinacijos, susikaupusių likučių (jų panaudojimo). Atsako į klausimus.

 V. Raugelė teigia, kad reikia viešinti gyventojus dėl vakcinacijos.

 NUTARTA. Informacija išklausyta.

 Posėdis baigėsi 14.30 val.

Posėdžio pirmininkas Kazys Bagdonas

Posėdžio sekretorė Lietutė Demidova